RO Jurnalul Oficial al Uniunii Europene C 389/74

Avizul Comitetului Economic și Social European privind Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Planul de acțiune al UE în materie de combatere a traficului cu specii sălbatice de faună și floră

[COM(2016) 87 final]

(2016/C 389/10)

Raportor: domnul Cillian LOHAN

La 4 martie 2016, în conformitate cu articolul 304 din Tratatul privind funcționarea Uniunii Europene, Comisia Europeană a hotărât să consulte Comitetul Economic și Social European cu privire la

Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor – Planul de acțiune al UE în materie de combatere a traficului cu specii sălbatice de faună și floră

[COM(2016) 87 final]

Secțiunea pentru agricultură, dezvoltare rurală și protecția mediului, însărcinată cu pregătirea lucrărilor Comitetului pe această temă, și-a adoptat avizul la 30 iunie 2016.

În cea de a 518-a sesiune plenară, care a avut loc la 13 și 14 iulie 2016 (ședința din 14 iulie), Comitetul Economic și Social European a adoptat prezentul aviz cu 143 de voturi pentru.

1. Concluzii și recomandări

1.1. CESE salută propunerea Comisiei privind un Plan de acțiune al UE în materie de combatere a traficului cu specii sălbatice de faună și floră și constată cu satisfacție includerea unei serii de propuneri-cheie prezentate în avizul său anterior cu privire la această chestiune.

1.2. Comitetul consideră că abordarea holistică, care include o alianță la nivel mondial ce implică țările de origine, țările de tranzit și țările de consum, este un element fundamental în combaterea efectelor directe și indirecte ale traficului cu specii sălbatice.

1.3. CESE identifică diferite acțiuni prioritare pentru diferite niveluri ale lanțului de aprovizionare în traficul cu specii sălbatice. — La nivelul comunității, în țările de origine, prioritatea trebuie să fie atât sensibilizarea, cât și crearea unor surse durabile de locuri de muncă și venituri. — La nivelul criminalității organizate, prioritatea este atât aplicarea unui sistem de controale și sancțiuni comune, eficiente, proporționale și cu efect de descurajare, precum și asigurarea resurselor pentru eforturile polițienești. — La nivelul cererii, din punctul de vedere al întreprinderilor și al consumatorilor deopotrivă, prioritatea trebuie să fie sensibilizarea, trasabilitatea și etichetarea. Acest lucru ar trebui să se aplice în mod specific la nivel european. — La nivel judiciar, trebuie să se acorde prioritate aplicării legii, prin punerea accentului pe formarea specifică a judecătorilor, pentru a asigura coerența și proporționalitatea pedepselor.

1.4. CESE consideră că dialogul structurat și cooperarea cu țările terțe ar trebui puse în aplicare prin includerea luptei împotriva traficului cu specii sălbatice ca o condiție prealabilă pentru toate acordurile comerciale bilaterale și multilaterale ale UE. Impactul politicilor externe ale UE care vizează dezvoltarea durabilă în țările terțe va trebui să fie măsurat în primul rând în ceea ce privește calitatea vieții și sursele alternative durabile de venituri și locuri de muncă pentru populația rurală, în conformitate cu Agenda 2030 pentru dezvoltare durabilă a ONU.

1.5. În conformitate cu Declarația de la Londra, Comitetul subliniază necesitatea unui sistem de etichetare și de trasabilitate pentru a garanta legalitatea și caracterul sustenabil al comerțului cu specii sălbatice.

1.6. CESE regretă faptul că în propunerea Comisiei nu există nicio referire la amenințarea reprezentată de traficul cu specii sălbatice la adresa sănătății publice și a speciilor de animale și plante indigene. Comitetul subliniază că sistemele de etichetare și trasabilitate menționate anterior, împreună cu un mecanism de control veterinar și fitosanitar adecvat, pot contribui la contracararea apariției și răspândirii unor astfel de boli în întreaga lume.

1.7. Comitetul propune Comisiei să acorde mult mai multă importanță impactului pe care comerțul electronic îl are asupra traficului cu specii sălbatice și să pună în aplicare măsuri specifice pentru protejarea comerțului legal și sustenabil cu specii sălbatice în raport cu comerțul ilegal, care se desfășoară printr-o utilizare distorsionată a site-urilor de comerț electronic și a platformelor de comunicare socială sau prin rețele ilicite specifice create în „internetul ascuns” (deep web).

1.8. CESE subliniază importanța celei de a 17-a reuniuni viitoare a Conferinței părților (COP17) la CITES și îndeamnă UE să adopte o poziție fermă pentru a sprijini obiectivele acestui plan de acțiune. CESE solicită Comisiei să susțină propunerea de închidere a piețelor naționale pentru fildeș, aceasta fiind o contribuție decisivă la prevenirea riscului de dispariție a elefanților africani.

2. Introducere

2.1. Traficul cu specii sălbatice nu este un fenomen nou (1), însă amploarea, natura și impactul său s-au schimbat în mod considerabil în ultimii ani (2). Creșterea sa rapidă pe toate planurile face din traficul cu specii sălbatice una dintre cele mai grave forme de criminalitate organizată, alături de traficul de ființe umane, de droguri și de arme, cu o cifră de afaceri estimată între 8 și 20 de miliarde de euro pe an.

2.2. Traficul cu specii sălbatice a devenit una dintre activitățile ilegale cele mai profitabile din lume datorită cererii ridicate (3) și a riscului scăzut (detectare și sancțiuni). În comparație cu alte tipuri de infracțiuni, se atribuie o prioritate mult mai mică acestui trafic, iar pentru combaterea sa sunt alocate mult mai puține resurse. Sancțiunile aplicate nu sunt coerente, fiind inegale chiar și în UE, fapt ce încurajează criminalitatea organizată internațională să se îndrepte către țările în care pedepsele sunt mai puțin aspre sau autoritățile de resort mai puțin eficiente.

2.3. Impactul traficului cu specii sălbatice este măsurabil și vizibil, și nu numai din punctul de vedere al mediului (4). Din acest motiv, pierderea biodiversității, despăduririle (5), posibila dispariție a celor mai reprezentative specii (6) și reducerea stocurilor de pește (7) sunt doar o consecință parțială a unui fenomen mult mai periculos.

2.4. Traficul cu specii sălbatice este strâns legat de alte activități ilegale ale organizațiilor criminale internaționale, inclusiv spălarea de bani și corupția, astfel cum s-a subliniat în Raportul recent al Biroului ONU pentru Droguri și Criminalitate (UNODC) (8).

2.5. Traficul cu specii sălbatice este un pericol pentru securitatea globală. Acesta alimentează conflictele și amenință securitatea regională și națională, prin furnizarea unei surse de finanțare pentru miliții și rețelele teroriste (9).

2.6. Traficul cu specii sălbatice reprezintă o amenințare pentru sănătatea publică și pentru speciile de animale și plante indigene. Evitarea controalelor fitosanitare corespunzătoare expune speciile indigene la un risc semnificativ de contaminare cu noi agenți patogeni (10). Se estimează că aproximativ 75 % dintre bolile infecțioase emergente sunt de origine animală, majoritatea acestora provenind de la specii sălbatice (11).

2.7. Furtul de specii pe cale de dispariție este o altă problemă relevantă care nu a fost evidențiată suficient. În grădinile zoologice EAZA (12), 739 de animale din 44 de specii au fost furate începând din anul 2000, iar multe dintre acestea nu au fost niciodată recuperate. Speciile de primate și păsări pe cale de dispariție au fost printre cele mai vizate, ceea ce creează probleme de bunăstare și de biodiversitate pentru programele de creștere a acestor specii rare.

2.8. Convenția privind comerțul internațional cu specii ale faunei și florei sălbatice pe cale de dispariție (CITES) este esențială în combaterea traficului de specii sălbatice. În 2013, ONU a lansat o campanie politică (13) puternică cu privire la acest subiect, care a culminat cu prima rezoluție specifică adoptată de Adunarea Generală în iulie 2015 (14). Prin urmare, comunitatea internațională a inițiat un demers paralel cu scopul de a crea o alianță mondială care să implice țările de origine, de tranzit și de destinație ale speciilor sălbatice, culminând cu semnarea Declarației de la Londra (15), în februarie 2014.

2.9. UE joacă un rol esențial, în calitate de important destinatar al produselor ilegale derivate din specii sălbatice de faună și floră, fiind totodată și o placă turnantă a traficului originar din Africa, America Latină și Asia. În 2014, Parlamentul European a îndemnat Comisia să elaboreze un plan de acțiune al UE pentru combaterea traficului ilicit cu specii sălbatice (16). Ca răspuns, Comisia a elaborat Comunicarea privind abordarea UE în materie de combatere a traficului cu specii sălbatice (17), care a fost puternic susținută de CESE într-un aviz (18) pe această temă.

2.10. O serie de sectoare de activitate sunt afectate în mod direct sau indirect de traficul ilicit cu specii sălbatice, ele cuprinzând atât întreprinderile implicate în comerțul legal și durabil cu specii sălbatice (de exemplu, industria de lux, sectorul animalelor de companie și medicina tradițională chineză), cât și întreprinderile implicate în mod indirect (de exemplu, companiile de transport, curierii și societățile de comerț electronic). Ca recunoaștere a acestui fapt, numeroase societăți au introdus o serie de inițiative împotriva traficului ilegal cu specii sălbatice, cum ar fi sistemele de certificare și RSI la nivel individual sau al mai multor societăți (19).

3. Rezumatul propunerii Comisiei

3.1. Planul de acțiune are ca scop îmbunătățirea cooperării între toți actorii implicați, utilizarea mai eficientă a instrumentelor și a politicilor existente, precum și consolidarea sinergiilor dintre acestea. Rezultatele planului de acțiune vor fi evaluate în 2020.

3.2. Măsurile se bazează pe trei priorități: — prevenirea traficului cu specii sălbatice; — implementarea și aplicarea normelor în vigoare; și — consolidarea parteneriatelor globale dintre țările de origine, țările consumatoare și țările de tranzit.

3.3. Pentru a combate cauzele traficului cu specii sălbatice, UE se va concentra pe patru domenii: — reducerea cererii; — implicarea comunităților rurale în conservarea speciilor sălbatice; — creșterea implicării sectorului de afaceri; și — combaterea corupției.

4. Observații generale

4.1. CESE salută propunerea Comisiei și consideră că Planul de acțiune al UE în materie de combatere a traficului cu specii sălbatice de faună și floră este un instrument esențial pentru combaterea acestui fenomen vast și periculos. Analiza eșecurilor structurilor existente pentru a combate creșterea traficului cu specii sălbatice, prezentată în documentul de lucru însoțitor, ar trebui să constituie un element util pentru definirea oricăror viitoare evaluări și acțiuni suplimentare (20).

4.2. Comitetul constată cu satisfacție includerea mai multor propuneri-cheie prezentate în avizul său anterior privind traficul cu specii sălbatice (21).

4.3. Având în vedere dimensiunile complexe și multiplele fațete ale traficului cu specii sălbatice, precum și impactul său direct și indirect, CESE consideră că abordarea holistică este un element crucial al Planului de acțiune al UE.

4.4. CESE este de acord cu faptul că strategia Comisiei va porni de la respectarea și, totodată, de la consolidarea și coordonarea acordurilor internaționale (în special CITES), a legilor, regulamentelor, politicilor și instrumentelor de punere în aplicare existente, concretizându-se într-o integrare sporită a tuturor sectoarelor interesate – protecția mediului, controlul vamal, sistemul judiciar, interesele comerciale, lupta împotriva criminalității organizate etc. – și într-o cooperare mai eficientă a autorităților în țările de origine, de tranzit și de consum ale speciilor sălbatice.

4.5. Comitetul consideră că UE nu va fi în măsură să lupte eficient împotriva criminalității organizate în materie de specii sălbatice dacă nu sunt atinse anumite obiective (menționate în anexa la propunere): — respectarea de către toate statele membre, cât mai curând posibil, a legislației în vigoare a UE în materie de specii sălbatice; — îmbunătățirea unui mecanism comun de cooperare, coordonare, comunicare și a fluxului de date între agențiile de aplicare competente din statele membre, cu o strategie specifică privind operațiunile și anchetele transfrontaliere, inclusiv crearea unui registru comun al traficanților; — elaborarea unui sistem adecvat de formări uniforme și periodice și de sensibilizare care să-i vizeze pe toți cei care fac parte din lanțul de aplicare/judiciar implicat în combaterea traficului cu specii sălbatice, inclusiv pe experții în materie de criminalitate organizată, criminalitate informatică și fluxuri financiare ilicite aferente; — alinierea legislației statelor membre la acordurile internaționale, garantându-se că traficul cu specii sălbatice este o infracțiune gravă care se pedepsește cu închisoare de cel puțin patru ani și că este inclus printre infracțiunile care fac obiectul măsurilor de combatere a spălării banilor și a corupției.

4.6. Propunerea de a crea o alianță la nivel mondial împotriva traficului cu specii sălbatice, cu scopul de a stabili un dialog structurat și cooperarea cu țările de origine, de tranzit și de consum, la care să participe și guvernele naționale, comunitățile locale, societatea civilă și sectorul privat, va sprijini în mare măsură obiectivele planului.

4.7. CESE identifică diferite acțiuni prioritare pentru diferite niveluri ale lanțului de aprovizionare în traficul cu specii sălbatice. — La nivelul comunității, în țările de origine, prioritatea trebuie să fie atât sensibilizarea, cât și crearea unor surse durabile de locuri de muncă și venituri. — La nivelul criminalității organizate, prioritatea este atât aplicarea unui sistem de controale și sancțiuni comune, eficiente, proporționale și cu efect de descurajare, precum și asigurarea resurselor pentru eforturile polițienești. — La nivelul cererii, din punctul de vedere al întreprinderilor și al consumatorilor deopotrivă, prioritatea trebuie să fie sensibilizarea, trasabilitatea și etichetarea. Acest lucru ar trebui să se aplice în mod specific la nivel european. — La nivel judiciar, trebuie să se acorde prioritate aplicării legii, prin punerea accentului pe formarea specifică a judecătorilor, pentru a asigura coerența și proporționalitatea pedepselor.

4.8. CESE este de acord că sunt necesare mai multe fonduri și inițiative specifice pentru combaterea traficului ilegal cu specii sălbatice în țările de origine. De exemplu, CESE sprijină propunerea Comisiei ca lupta împotriva traficului cu specii sălbatice să fie o condiție prealabilă pentru toate acordurile comerciale bilaterale și multilaterale ale UE.

4.9. Comitetul consideră fundamental rolul jucat de societatea civilă în combaterea traficului cu specii sălbatice și în prevenirea acestuia, atât în țările de origine, cât și în cele de consum. Comitetul consideră, mai ales, că este importantă implicarea activă și în cunoștință de cauză a consumatorilor și a sectorului privat, pentru a se promova aprovizionarea sustenabilă cu produse derivate din specii sălbatice de faună și floră, sprijinită de introducerea unui sistem de etichetare și trasabilitate.

4.10. CESE consideră că populațiile rurale trebuie să fie implicate în căi eficiente de dezvoltare, astfel încât să poată beneficia de pe urma protecției speciilor sălbatice (de exemplu, prin ecoturism). Tranziția către o economie durabilă în țările terțe va trebui să fie măsurată și evaluată în primul rând în ceea ce privește calitatea vieții și oportunitățile de angajare, și va trebui să respecte Agenda 2030 pentru dezvoltare durabilă a ONU și obiectivele de dezvoltare durabilă (ODD) aferente.

4.11. CESE subliniază necesitatea de a oferi populațiilor din țările terțe implicate în primele etape ale traficului cu specii sălbatice surse alternative viabile de venituri și locuri de muncă. Acest lucru poate lua forma ecoturismului sau chiar a maximizării rentabilității serviciilor ecosistemice ale habitatului și ale speciilor sălbatice locale.

4.12. CESE subliniază necesitatea unei cooperări cu sectorul de afaceri pentru a facilita un dialog și un flux de informații cu două sensuri, pentru a se garanta că sectorul de afaceri joacă un rol pozitiv în combaterea traficului cu specii sălbatice. Strategia de soluționare a acestor probleme nu poate funcționa într-un context care exclude întreprinderile private.

5. Observații specifice

5.1. CESE propune lansarea unei campanii ample de sensibilizare la nivel european, pentru a implica consumatorii și sectorul privat în reducerea ofertei și a cererii de produse ilegale derivate din specii sălbatice de faună și floră. Având în vedere definiția largă a „traficului cu specii sălbatice”, Comitetul recomandă să se pună accentul asupra plantelor și animalelor nereprezentative (22), precum și asupra produselor derivate (23).

5.2. CESE își reiterează disponibilitatea de a sprijini și de a participa la eventualele inițiative pe care UE ar dori să le întreprindă, de exemplu bazându-se pe rețeaua UE-Africa de actori economici și sociali instituită în cadrul Comitetului. CESE ar saluta orice inițiativă a Comisiei de a stabili un forum de discuții privind punerea în aplicare a planului de acțiune și ar fi, de asemenea, deschis la opțiunea de a găzdui un eveniment în acest sens.

5.3. CESE susține Declarația de la Londra, solicitând măsuri specifice pentru a se garanta că sectorul privat acționează în mod responsabil, precum și un sistem de etichetare și trasabilitate pentru a garanta legalitatea și sustenabilitatea comerțului cu specii sălbatice, din punct de vedere economic și ecologic deopotrivă, dar și din punctul de vedere al comunităților locale. Sistemele în vigoare pentru comerțul cu caviar și lemn tropical pot fi luate ca referință în această privință (24). Sistemul de gestionare a informațiilor zoologice (ZIMS) utilizat de Asociația europeană a grădinilor zoologice și acvariilor (EAZA) ar putea fi un exemplu util pentru definirea unui sistem comun de trasabilitate pentru animalele vii.

5.4. Comitetul regretă faptul că în propunerea Comisiei nu se face nicio referire la amenințarea reprezentată de traficul de specii sălbatice la adresa sănătății publice și a speciilor de animale și plante indigene. Acest aspect este foarte relevant, motiv pentru care CESE solicită să fie inclus în Planul de acțiune al UE. Comitetul subliniază că sistemele de etichetare și trasabilitate menționate anterior, împreună cu un mecanism de control veterinar și fitosanitar adecvat, pot contribui la contracararea apariției și a răspândirii unor astfel de boli în întreaga lume. Cooperarea cu Centrul European pentru Prevenirea și Controlul Bolilor (ECDC) ar trebui consolidată.

5.5. Noua frontieră a comerțului ilegal cu specii sălbatice este comerțul electronic. CESE remarcă faptul că există mai multe instrumente ilegale de comerț electronic, cum ar fi utilizarea distorsionată a site-urilor comerciale și a forumurilor platformelor de comunicare socială sau a platformelor online specializate restricționate create în „internetul ascuns”. În ceea ce privește primul caz, Comitetul subliniază o serie de bune practici care ar trebui să fie luate în considerare de către Comisia Europeană, cum ar fi acordul semnat în iunie 2013 între Corpul forestier italian și cele două site-uri principale de publicitate online, „eBay annunci” și „Subito.it” (25); sunt incluse mai multe informații în beneficiul consumatorilor, iar ofertele considerate suspecte pot fi eliminate rapid. Acordul permite, de asemenea, ca reclamele să fie filtrate, putând fi afișate doar cele care garantează trasabilitatea articolului vândut. În ceea ce privește „internetul ascuns”, CESE propune crearea unui grup operativ specific, cu sprijinul experților privind criminalitatea informatică.

5.6. CESE subliniază importanța celei de a 17-a reuniuni a Conferinței părților (COP17) la CITES, care va avea loc în septembrie/octombrie 2016 în Africa de Sud. UE deține 28 de voturi și trebuie să reflecte poziția fermă exprimată în acest plan de acțiune. Unele dintre propunerile deja prezentate de Comisie vor contribui la combaterea traficului cu specii sălbatice, inclusiv adăugarea unui număr mai mare de specii relevante pe lista CITES. CESE solicită Comisiei să susțină propunerea de închidere a piețelor naționale pentru fildeș, aceasta fiind o contribuție decisivă la prevenirea riscului de dispariție a elefanților africani.

Bruxelles, 14 iulie 2016. Președintele Comitetului Economic și Social European Georges DASSIS

(1) Definiția traficului cu specii sălbatice se referă la comerțul ilegal internațional și fără caracter internațional de animale, plante și produse derivate sălbatice și la infracțiuni strâns legate de acesta, cum ar fi braconajul.

(2) Între 2007 și 2013, braconajul a crescut într-o asemenea măsură încât a anulat recuperarea obținută în cursul ultimelor trei decenii, reprezentând o amenințare reală pentru conservarea biodiversității și dezvoltarea durabilă. De exemplu, în Africa sunt uciși anual între 20 000 și 25 000 de elefanți pentru fildeș, și numai între 2010 și 2012 au fost uciși aproximativ 100 000.

(3) Traficul este în creștere, ca urmare a cererii tot mai mari de produse derivate din specii sălbatice de faună și floră, cum ar fi fildeșul, cornul de rinocer și oasele de tigru, în special în anumite țări din Asia (de exemplu, China și Vietnam).

(4) Impactul traficului cu specii sălbatice asupra naturii poate fi amplificat de factori suplimentari, precum consumul globalizat, utilizarea terenurilor în mod nesustenabil, schimbările climatice, exploatarea excesivă a plantelor medicinale și turismul intensiv, care implică vânătoarea.

(5) Exploatarea forestieră ilegală reprezintă până la 30 % din comerțul mondial cu lemn și peste 50 % din defrișările din Africa Centrală, Amazon și Asia de Sud-Est, privând populațiile indigene de oportunități importante pentru dezvoltarea durabilă.

(6) Din cauza braconajului, în 2011, subspecia vestică a rinocerului negru a fost declarată dispărută de către Uniunea Internațională pentru Conservarea Naturii (UICN).

(7) Se estimează că pescuitul ilegal reprezintă 19 % din valoarea raportată a capturilor.

(8) UNODC, World Wildlife Crime Report: Trafficking in protected species („Raportul privind infracțiunile legate de speciile sălbatice la nivel mondial: Traficul cu specii protejate”), 2016.

(9) Comisia Europeană, Comunicare privind Planul de acțiune pentru consolidarea combaterii finanțării terorismului, COM(2016) 50 final.

(10) JO C 424, 26.11.2014, p. 52.

(11) Sursa: Raportul WWF (http://awsassets.panda.org/downloads/wwffightingillicitwildlifetrafficking_lr_1.pdf).

(12) Asociația europeană a grădinilor zoologice și acvariilor (EAZA) este organizația-lider în acest sector, cu 377 de instituții membre din 43 de țări din Europa și Orientul Mijlociu.

(13) O rezoluție adoptată în 2013 de Comisia Organizației Națiunilor Unite pentru prevenirea criminalității și justiția penală, aprobată de Consiliul Economic și Social al ONU, a calificat traficul de specii sălbatice drept „o formă gravă de criminalitate organizată”, comisă de aceleași tipuri de grupuri infracționale organizate la nivel mondial responsabile de activități cum ar fi traficul de persoane, traficul de droguri și traficul de arme de foc.

(14) Rezoluția ONU 69/314, Tackling illicit trafficking in wildlife („Combaterea traficului ilicit cu specii sălbatice de faună și floră”), adoptată la 30 iulie 2015.

(15) Declarația de la Londra a fost semnată de șefii de stat, miniștri și reprezentanți ai 46 de țări la Conferința privind comerțul ilegal cu specii sălbatice din 2014. Declarația stabilește noi standarde în combaterea traficului cu specii sălbatice, inclusiv modificarea legislației în vigoare pentru a clasifica braconajul și traficul de animale sălbatice drept „infracțiuni grave”, interzicerea utilizării speciilor amenințate cu dispariția, consolidarea cooperării transfrontaliere și coordonarea rețelelor de combatere a traficului cu specii sălbatice de faună și floră.

(16) Rezoluția Parlamentului European din 15 ianuarie 2014 referitoare la infracțiunile legate de speciile sălbatice [2013/2747(RSP)].

(17) Comunicarea Comisiei către Consiliu și Parlamentul European privind abordarea UE în materie de combatere a traficului cu specii sălbatice de faună și floră – COM(2014) 64 final.

(18) A se vedea nota de subsol 10.

(19) Ricardo Energy & Environment, Strengthening cooperation with business sectors against illegal trade in wildlife („Consolidarea cooperării cu sectoarele de activitate împotriva comerțului ilegal cu specii sălbatice”). Raport pentru DG Mediu din cadrul Comisiei Europene, 2015.

(20) Comisia Europeană, Analysis and Evidence in support of the EU Action Plan against Wildlife Trafficking („Analiză și dovezi în sprijinul Planului de acțiune al UE în materie de combatere a traficului cu specii sălbatice de faună și floră”, document de lucru al serviciilor Comisiei, SWD(2016) 38 final.

(21) A se vedea nota de subsol 10.

(22) CITES are trei anexe, care enumeră categoriile de specii în funcție de gradul de protecție necesar, adică în funcție de cât sunt de amenințate de comerțul internațional. Anexele conțin aproximativ 5 600 de specii de animale și 30 000 de specii de plante, protejându-le împotriva exploatării excesive prin intermediul comerțului internațional. Aceasta înseamnă că specii mai puțin cunoscute și mai puțin reprezentative precum pangolinii – una dintre speciile cele mai traficate – sunt, de asemenea, amenințate de comerțul ilegal.

(23) Comerțul cu specii sălbatice poate implica animale și plante vii, dar și o gamă de produse derivate, întrucât acestea pot avea multiple utilizări (ingrediente pentru medicina tradițională, alimente, combustibil, furaje, materiale de construcții, îmbrăcăminte și ornamente etc.) (www.traffic.org/trade).

(24) CITES include un sistem universal de etichetare pentru identificarea caviarului, care poate fi importat numai după ce permisele corespunzătoare au fost obținute de la autoritățile competente (www.cites.org/common/resource/reg_caviar.pdf). În ceea ce privește comerțul în sectorul forestier, legislația UE urmărește să descurajeze traficul cu lemn tropical, prin sprijinirea introducerii unor sisteme naționale de trasabilitate.

(25) Site-urile „eBay annunci” și „Subito.it” gestionează 90 % dintre anunțurile comerciale electronice din Italia (www.corpoforestale.it/flex/cm/pages/ServeBLOB.php/L/IT/IDPagina/7388).